ราชธานีพร้อมรบปล่อยกู้1.5หมื่นล.
ราชธานีลิสซิ่งคึก มั่นใจเศรษฐกิจดี กำลังซื้อเพิ่ม ปรับเป้าปีหน้าใหม่ ปล่อยกู้เพิ่ม 30%
4 ธ.ค. 2555

ราชธานีลิสซิ่งคึก มั่นใจเศรษฐกิจดี กำลังซื้อเพิ่ม ปรับเป้าปีหน้าใหม่ ปล่อยกู้เพิ่ม 30% 
นายโกวิท รุ่งวัฒนโสภณ กรรมการผู้จัดการ บริษัท ราชธานีลิสซิ่ง เปิดเผยว่า บริษัทได้ปรับแผนการปล่อยสินเชื่อเช่าซื้อรถในปีหน้าใหม่เป็น 1.4-1.5 หมื่นล้านบาท เพิ่มขึ้นอีก 30% จากเป้าเดิมที่ตั้งไว้ 1.2 หมื่นล้านบาท เนื่องจากมั่นใจว่าเศรษฐกิจในปีนี้ยังคงส่งผลดีต่อเนื่องไปถึงปีหน้า และลูกค้ามีกำลังซื้อมากขึ้นจากค่าจ้างวันละ 300 บาท และราคาสินค้าเกษตรเพิ่มขึ้น 
“ตามแผนเดิมเราตั้งเป้าปล่อยกู้ในปีนี้แค่ 1 หมื่นล้านบาท แต่ตอนนี้คาดว่าจะได้เกินเป้าประมาณ 10-20% ทำให้สิ้นปีนี้จะปล่อยกู้ได้ประมาณ 1.1-1.2 หมื่นล้านบาท ซึ่งก็เป็นผลมาจากลูกค้ามีกำลังซื้อมากขึ้น และยังส่งผลให้หนี้ที่ไม่ก่อให้เกิดรายได้ หรือเอ็นพีแอล ในช่วงไตรมาส 3 ที่ผ่านมาปรับลดลงเหลือ 2.5-2.6% จากเดิมอยู่ที่ 3% จึงทำให้ปีหน้าเราต้องปรับแผนปล่อยสินเชื่อใหม่” นายโกวิท กล่าว
ทั้งนี้ สินเชื่อรถบรรทุกมือสองเป็นสินเชื่อที่มีการเติบโตสูงถึง 100% โดยมีสัดส่วนสินเชื่ออยู่ 25% ขณะที่รถบรรทุกป้ายแดงมีสัดส่วนสินเชื่อ 35% เติบโต 60% ปล่อยสินเชื่อได้คันละ 1.2-1.5 ล้านบาท ดอกเบี้ยเริ่มต้นที่ 4-5.5% ซึ่งเป็นผลมาจากภาคการขนส่งที่มีอัตราการเติบโตที่สูง เช่น การขนส่งเชื้อเพลิง สินค้าเกษตร และการค้าขายตามชายแดน ทำให้บริษัทมีส่วนแบ่งการตลาดในสินเชื่อรถบรรทุกอยู่ที่ 20% จากภาพรวมทั้งตลาดที่มีอยู่ 3 หมื่นคันต่อปี 
นายโกวิท กล่าวว่า ขณะที่สินเชื่อรถยนต์มือสองและรถจักรยานยนต์ขนาดใหญ่ หรือบิ๊กไบค์ป้ายแดงของบริษัทก็มีอัตราเติบโตที่ดีเช่นกัน